Ursio etiam de Thusceto et mater ejus , ad unius institutionem prebende dederunt LX acras terre in Thusceto circa Segurnam , comite Roberto impetrante , et Hugone domino eorum concedente et donante ad hoc eidem XXIIII acras terre ultra Segurnam .


Precibus quoque et assensu prefati comitis Roberti , ad prebendam aliam instaurandam Unfredus de Campo Ernulfi dedit ecclesiam sancti Petri juxta Tanethebriam cum tota decima ad eam pertinente et C acras terre in territorio parrochie quod dicitur Spisse .


Addidit etiam Radulfus Valis Torte XL acras terre apud Sanctum Salvatorem .


Nigalus de Munevilla dedit XL acras terre et decimam teloney ejusdem ville apud Menistellas .


Willermus de Campo Ehernulfi ad eamdem prebendam concessit decimam molendini et decimam lane et caseorum de bergariis suis et decimam nemoris .


Comes idem Robertus aliam addens prebendam in eandem concessit ecclesiam Montineii cum terra helemosine et decimam molendini et decimam totius ville de omnibus inde recta decima debet dari et XL acras terre .


Ad aliam quoque prebendam comes idem concessit ecclesiam Manisnilli Giliberti cum terra helemosine et terram presbiteri et decimam molendini et totius ville et omnium que ad decimam pertinent .


Et in eadem villa Willermus vicecomes dedit eidem prebende CCXL acras terre .


Hogo quoque de Diva dedit in eadem prebenda terram Pillonis a Canciolo de sub Rupe Hermenfredi per Montem Acutum usque ad terram Osbernii Rufi , comitis et assensu et Radulfi Filgeriarum a quo ipse tenebat ; una etiam domus in qua canonicus manet eisdem prebende est comitis ipsius dono .


Instituit aliam ad officium matriculare ejusdem ecclesie comes idem prebendam et dedit ei XX solidos cenomannensium anwuatim per teloneo Moretonii quos postea in redditu suo Ceranciarum annis singulis haberi perceperit .


Dedit etiam ad sanctum Bertholomeum XXIIn acras terre et in Cavenollis X et in Bion III terram quoque lande quam Lambertus capellanus a Roberto comite in helemosinam tenebat in plano et in bosco .


Ipse comes in unius prebende constitutionem concessit , Manguidi de Uncio assensu qui eam calumniabatur ; postea vero ad ejusdem prebende augmentum idem Manguidus dedit in Vireis juxta landam tantumdem terre sue advalens quantum terra de landa valebat , et in Buadesio dedit duas partes decime omnium dominiorum suorum et plaisitum suum et juxta illud XL acras terre de dominio suo .


Et Ricardus etiam de Surdavalle , consillio et asensu comitis Roberti et ad alterius institutionem prebende , dedit medietatem ville Franii cum ecclesia et decima totius ville et dimidium molendinum et quartam partem foreste ; aliam vero quartem partem Ricardus Rufus ejusdem prebende canonicus a Roberto pincerna emit concedente uxore illius et filiis , et sic in prebendam dimidia foresta remansit .


Norgodus quoque de patrimonio suo quod apud Moretonium habebat alteram , precibus et assensu comitis Roberti , instauravit prebendam , postea vero quod totum illud prefatus comes ecclesie sancte Marie et monachis Majorum Monasterii dedit , pro excambio ejus concessit ad eamdem prebendam in Rufevilla VIXX acras terre de dominio suo et unum molendinum et apud Moretonium in redditu furnorum suorum XX solidos cenomannensium .


Consilio quoque et assensu prenominati comitis , ad unius instorationem prebende dedit Guillermus vicecomes ecclesiam de Huxon cum decima totius parrochie et decimam molendini et XXX acras terre in eadam villa , Rogerio de Huxon concedente .


Idem vero Rogerius dedit supradicte prebende ecclesiam Basolche cum terra helemosine et decima totius ville .


Aliam preter istas comes Robertus instauravit prebendam , concedens in eam ecclesiam de Bion cum terra elemosine et cum decima totius ville .


Addidit etiam eidem prebende Gislebertus de Burlecourt medietatem ecclesie de Jonceio et dimidiam decimam ejusdem ville et ibidem CXX acras terre ; et in Cenillio Gauffridus de Saieo dedit in eandem prebendam XL acras terre .


Willermus vero comes Moretoniensis de rebus et de decimis suis quas in episcopatu Constanciarum habebat unam insuper instauravit prebendam ; dedit itaque in eam apud Beusevillam terram Fulcri Villani et ibi de tota terra que terragium tunc redebat duas garbas decime similiter et Cherebville decimam de quoque telonei predictarum villarum ferie et decimam Bosoinsville et decimam de marisco et decimam de Gorgie marisco et decimam molendini Cherebville ; apud Montsorventum decimam ferie .


Dedit quoque decimam foreste de Balteis et pasnagii et placitorum et de omni exitu preter venationem et in omni territorio foreste quod escultum fuerit et in bominibus qui ibi manserunt decimam et quod ecclesie pertinet et decimam de vaccariis suis et de Varengebec , de vitulis , de caseis , de porcariis , etiam et de apibus , de piscariis Dodville et de molendino decimam et decimam teloney Haie Putei et decimam molendini quod ibi est ante portam et decimam lane de bergariis ejusdem castri et decimam molendini de Bosch apud Barnavillam , decimam theloney et unius molendini et census salis et siccarie et de duobus molendinis Haie de Bernaville et de apibus et de placitis decimam et de bergariis , de agnis , sed de caseis , de lana , preter decimam agnorum et caseorum unius bergarie quam presbiteri ville habent ; in Barnavilla que est in Algia unam virgatam terre que dicitur Linaria et in bosco ejusdem ville decimam pinasgii et decimam sicere et vaccarie et porcarie et de novellis terris que de bosco sunt extirpate decimam et in terris sancti Sansonis quod ibi proximum est decimam vinearum et bergarie sue in villa prefata .


Hiis honnoribus et prebendis a comite Roberto et filio ejus Willermo et baronibus eorum institutis hoc modo , postea sub Stehphano comite , juxta quarumdem ecclesiarum consuetudinem , capituli totius asenssu et Turgisi Abrincensis episcopi consilio , stabilitum est et confirmatum ut , defuncto quolibet sancti Ebrulfi canonico , redditus totius prebende anno uno et manu capituli ex integro ad agenda ecclesie necessaria remaneat ; hereditas quoque et omnis successio ab honnoribus et prebendis canonica auctoritate extirpata et sub anathemate perpetuo est abrasa , canonicorum eorumdem et baronum calumpniis , ut justum est , pretermissis omnino .


Ad thesaurum ecclesie unde ejus necessaria agerentur et consilio capituli tractarentur dedit comes Robertus annuatim HHor libras cenomannensium in teloneo Moretonii quantum quarum postea LX solidos in proprio redditu Constanciarum et XXX solidos in redditu Cerenciarum annuatim statuit haberi .


Comes quoque Guillermus dedit sancto Firmato apud Teholiolum IIIIor acras terre , LX autem acre et omnes supradictarum prebendarum ad perticam comitis date sunt ad augendum etiam lumem ecclesie .


Postea Sthephanus comes dedit in theloneo Moretonii XV solidos cenomannensium , X solidos ad luminare altaris sancti Nicholay et V solidos ad luminare altaris sancti Firmati .


Augetus etiam Totius et Willermus filius ejus dederint sancto Ebrulfo mansuram Normani de Bion , terram postea virgulti Teoderici emerunt canonici a Rogerio decano cujus pater Stephanus eam ab heredibus ante emerat et illam sancto Esbrulfo concesserint .


Constitutum est a comite Roberto preterea ne in tota valle Moretonii preter scolam Sancti Ebrulfi scola aliqua haberetur ; quod si inveniretur alicubi , libri a canonicis caperantur de scola , et in thesaurum ecclesie ponerentur .


Dedit etiam comes Robertus canonicis in commune LX solidos cenomannensium in teloneo Moretonii in excambium seppulture sancte Marie quam prius canonici habebant sed eam postea comes idem sancte Marie et monachis Majoris Monasterii dedit cum decima a Cancia usque in Clarellum , excepta decima castri inter muros et terra de foresta que unius est canonici .


Donavit quoque comes Guillermus ecclesie sancti Ebrulfi et in commune canonicorum consessit in Anglia quicquid habebat in manerio de Languefort , liberum et quittum , et X libras esterlingorum in teloneo Penevoselli annuatim , Henrico rege Anglorum concedente et confirmante .


Robertus etiam filius Guillermi dedit sancto Ebrulfo et canonicis in commune in Constantino medietatem ecclesie de Apevilla cum decima feodi comitis Moretoniensis et VII acras terre et HHam partem ecclesie de Gorgis et I aeram terre et cum tota decima feodi sui , et ecclesiam de Novo Maisnillo cum VII acris terre et cum tota decima , comite Stephano concedente .


Ex dono quoque comitis habunt canonici annuatim in Landa putrida unum cervum ex ejusdem comitis institutione ubicumque canonici cum comite fuerint , in oblatione sua partiuntur tamquam proprii cappellani ; decanum vero et cantorem quando apud Moretonium morarentur ut proprios capellanos de mensa sua esse constituit matricularem et magistrum scole ; mansura quoque in qua Malgerius cantor domum suam fecit in dono comitis Willermi canonicorum esse in commune .


Concessit etiam comes Robertus quod ad hedifficationem et opus ecclesie in Landa putrida ibi ligna capiantur ubi ad opus comitis capiantur , ignem quoque ibidem ubi comes canonici capient ; proprios quoque porcos canonicorum et presbiterorum prebendarum et medietariorum suorum a pesnagio liberos et quittos esse concessit ; hanc autem libertatem canonicis comes idem concessit ne sine submonitione decani sui et nisi in capitulo suo in causam ducantur in feominibus vero prebendarum suarum redditus seculares et forfacturas quas in eis comes habebat ; canonicis concessit preter sanguinis vindictam quam ad justicie sue conservationem retinuit .


Omnes vero homines prebendarum per totum honnorem Moretonii in Normannia a consuetudine liberos et immunes esse decernit et ne eos vel eorum primogenitos milites retinere possent instituit ; omnium vero prebendarum et feominum earumdem justiciam ita sibi proprie comes ipse retinuit quod quicumque illis injuriam vel dampnum intullerit tamquam de injuria et dampno comitis coram illo vel justicia sua apud Moretonium justiciam inde teneantur .


Hanc igitur ecclesiam cum honoribus et prebendis et aliis elemosinis et libertatibus suis a comite Roberto , Willermi regis Anglorum fratre , et a comite Willermo ejus fillio et a baronibus eorum in hunc modum fundatam , libertate etiam a sinodo et a consuetudine episcopali concessa , excepto hoc quod duo canonici sinodo debent interesse et capelanis a civitate Abrincensi centum crisma deferre debent et interdictum episcopale debere capitulum suscipere ab archidiacono vel decanis .


Dedicaverunt Willermus Rothomagensis archiepisccopus , et Micael Abrincensis episcopus , et Odo Bajocensis episcopus , et Gaufridus Constanciensis episcopus , et Gilebertus Lexoviensis episcopus .


Quoniam autem Michael Abrincensis episcopus hanc libertatem , consilio archiepiscopi et episcoporum supranominatorum et rogatorum Willermi regis Anglorum et ducis Normanorum et baronum , ecclesie integram concessit , comes Willermus concessit ei dimidiam placita episcopalia que tunc illis erant communia et decimam venationis in Landa putrida et accipitrum et unum cervum anuatim in Landa putridi .


Harum autem helemosinarum et libertatis violatores sive diminutores vel destructores , archiepiscopus Willermus et ceteri epispoci anathemati perpetuo subjecerunt» .


Signum Willermi , signum Roberti comitis , signum Maltidis comitisse , signum comitis Willermi , signum comitis Rogerii de Bello Monte , signum Willermi archiepiscopi , signum Odonis Bajocensis episcopi , signum Michaelis Abrincensis episcope , signum Gaufridi Constanciensis episcopi , Gileberti Lexoviensis episcopi signum» .


Quod ut firmum et stabile in futurum permaneat , presentibus litteris nostrum fecimus apponi sigillum .


Et nous a ce present transcript avons mis le seel de la prevosté de Paris , l'an comme dessus .


| Confirmation d'un acort fait entre le roy et la royne de Navarre d'une part , et Eudes duc de Bourgoigne d'autre | Philippe , par la grace de Dieu , roy de France , a tous ceulz qui ces presentes lettrez verront , salut .


Sahent tous que nous avons veu unes lettres seelees des seaulz de noz tres chers et amez cousin et cousine le roy de Navarre conte d'Evreux et nostre cousine et la royne de Navarre sa femme et des seaux de nos tres chers frere et sueur le duc de Bourgoigne et sa femme la duchese contenans la fourma qui s'ensuit : «A touz ceulz qui ces lettres verront , Philippe , par la grace de Dieu , roy de Navarre , conte d'Evreux , d'Angoulesme , de Mortaing et de Longueville , et Eudes , duc de Bourgoigne , conte d'Artoiz et de Bourgoigne palasins et sire de Salins , salut .


Come descort fust meu entre nous , Philippe , d'une part , sur ce que nous requerions au duc dessus dit nostre tres cher cousin que il nous parfast l'asiete de la terre appartenant a nostre tres cher compaigne , Jehane , royne dudit royaume de Navarre et contesse des contees dessus dites , et des arrerages de ladicte terre pour cause des convenances faites en mariage de nostre tres cher seigneur le roy Loys et de la royne Margarite , sa femme , desquieux nostre dicte compaigne fu fille , et nous , Eudes , d'autre part , sur ce que nous demandions a nostre tres cher cousin le roy de Navarre devant dit , tant pour raison du royaume de Navarre ouquel nous disions avoir droit en tout ou en partie pour cause de nostre tres chiere compaigne la duchese de Bourgoigne , come pour les despens et mises que nous disions avoir faiz pour cause de nostre tres chiere niece la royne de Navarre devant dicte avant que elle fust mariee , savoir faisons que nous avons accordé en la maniere qui s'ensuit : 1 Premierement , nous , duc devant dit , conffessons estre tenuz a nostre tres cher cousin le roy et a nostre tres chiere niece la royne de Navarre dessus diz a asseoir IIIM IIC V livres tournois de terre pour cause de ladicte assiete parfaire , lesquelles nous leur prometons a asseoir dedenz II ans prochainement venant ; et leur ferons ladicte assiete es fieux ou en la teneure de moseigneur le roy de France ou de nostre tres cher neveu le duc de Normandie ou en la teneure dudit roy de Navarre ou de nostre tres chiere niece la royne sa compaigne , et ne seront tenuz lesdiz roy et royne de prandre assiete es fiez ou en la teneure de mosseigneur le roy de France ou du duc de Normandie qui ne soit de IIIC livres ensemble ou plus ; mais quant est de ce que nous leur asserrons es fiez dudit roy ou en sa teneure ou en la teneure de nostre niece la royne sa compaigne , il prandront ce que nous leur baillerons par petites parties ou grans , et de ce que nous baillerons en la teneure desdiz roy ou royne de Navarre , nous ne paierons rachat ne quint deniers ne autre emolument pour cause de l'achat , eschange ou par autre quelconque maniere que nous l'acquestssiens .


2 Item , jusques a tant que nous , duc devant dit , aions assis ausdiz roy ou royne de Navarre les dictes IIIM IIC V livres de terre , nous leurs baillons des maintenant les hemolumens et proffiz des foires de Chalon a lever et esploitier par leur main jusque a la some dessus dicte , et , se lesdictes foires ne souffiroient , nous voulons que il preingnent les profiz de la chastelerie de Chaalon jusques au parfait , et a ce se obligeront les fermiers audit nostre cousin et niece ou a leurs gens .


Et neantmoins nous , duc devant dit , ferons bailler les choses dessus dictes se elles ne souffisoient , et leveront lesdiz roy ou royne de Navarre ces choses par leur main ou par les deputez par eulz nommez .


3 Item , nous , duc devant dit , avons promis et prometons a rendre et paier ausdis roy ou royne de Navarre ou a leur certain comandement IIIM IIC V livres tournois de terre que nous leur devons pour cause des arrerages de ceste annee derrenierement passee , c'est assavoir la moitié dedens Pasques prochains et l'autre moitié a la Saint Jehan prochain ensuivant .


4 Item , nous , roy et duc dessus diz , avons accordé et accordons que , du remanant des arrerages et de toutes les autres questions que nous avons ensemble , tant pour cause de noz personnes comme pour cause de noz compaignes , fust pour cause dudit royaume de Navarre ou d'autres choses jusques aujour d'uy , nous avons quitté et quittons l'un l'autre par l'ordenance de nostre tres chiere dame madame la royne de France qui de ce s'estoit chargee a la requeste de nous , roy et duc dessus diz , et nous , roy devant dit , toutes les choses dessus dictes promettons pour nous et pour et pour noz hoirs a tenir et complir sanz venir encontre par nous ne par autres .


Et voulons et acordons que nostre chiere compaigne la royne de Navarre , de nostre auctorité , promette tenir et garder toutes les choses dessus dictes , et nous , duc dessus dict , toutes les choses dessus dictes et chascune d'icelles avons promis et promettons pour nous et pour nos hoirs et pour ceulz qui auront cause de nous en bone foy et sur l'obligation de nos biens presens et a venir de tenir , garder et acomplir sanz jamais venir encontre par nous ou par autre , par quelque voie ou maniere que ce soit , avec tous cous et domages que lesdiz roy ou royne auroient ou delay et deffaute de l'acomplissement des choses dessus dictes et chascune d'icelles , desquieuz couz et domages nous voulons que lesdiz roy ou royne ou leurs gens a ce deputez soient creuz par leur semple serment sanz autre preuve faire , et pour ce ne seroit pas que ledit accort ne demourast en sa vertu , revoccans a tout droit escript et non escript et a toutes choses qui de fait et de droit pourroient empescher les choses dessus dictes ou aucune d'icelles que a nous duc pourrait valoir et ausdiz roy et royne nuyre , especiaument au droit qui dit general renunciation non valoir .


Et voulons et accordons que nostre tres chiere compaigne la duchese de Bourgoigne , de nostre auctorité , promette tenir , garder et acomplir toutes les choses dessus dictes et chascune d'icelles .


Et nous Jehane , par la grace de Dieu , royne de Navarre , contesse d'Evreux , de Mortain , d'Angoulesme et de Longueville , et Jehane , duchese de Bourgoigne , contesse d'Artoiz et de Bourgoigne palaseins et dame de Salins , de l'auctorité de nos tres chers seigneurs dessus diz , prometons , chascune en tant come a lui touche en bone foy a tenir , garder et acomplir toutes les choses dessus dictes et chascune d'icelles sanz jamais venir encontre par nous ne par autre par quelque voie que ce soit ; et a ce nous obligons et nos hoirs et ceulz qui auront cause de nous chascun tant come a lui appartient en la fourme et maniere que nos diz seigneurs ont fait , si comme il est dessus devisé .


Et nous , duc et duchese devant diz , voulons , accordons et requerrons nostre tres cher seigneur le roy de France qu'il face prewdre et detenir de noz biens meubles et immeubles estans en sa juridition pour vendre et esploiter jusques a l'acomplissement des choses dessus dictes et chascune d'icelles , se nous en estions deffallant , touteffoiz et quantes foiz que lesdiz roy ou royne , duc et duchese dessus diz , a nostre tres cher seigneur le roy de France devant dit , que toutes les choses devant dictes et chascune d'icelles il veulle de son auctorité royal loer , greer et confermer .


Donné a Paris l'a M CCC XXXIII ou mois de decembre» .


| Le don de l'usage pour Longueville en la forest d'Yavvy | Jehan , ainsné filz du roy de France , duc de Normandie , conte d'Ampjou et du Maine .


Savoir faisons a tous presens et a venir que , comme nostre tres cher seigneur et cousin , le roy Philippe le Lonc , que Dieux absoille , eust donné a nostre tres cher oncle le conte d'Evreux jadiz usage en la forest d'Yavvy pour son chastel et maison de Longueville a edifier et toutes autres choses neccessaires pour iceulz chastel et maison , quieuxconques il soient , a tous jours perpetuelment selonc ce que es lettres dudit don est plus plainement contenu , si come on dit , et ledit conte a son temps et puis son filz , nostre tres cher cousin le roy de Navarre , conte d'Evreux , eussent avec ce acostumbmé a avoir pour ses molins du val de Longuel et son molin de Saugreville , qui sont des appartenances dudit chastel et maison , autel et semblable usage en ladicte forest comme pour ledit chastel et maisons , jusques a tant que iii ans ou quatre ou environ sont passez que empasché a esté l'usage pour lesdiz molins audit roy de Navarre , si come il dit par les gens de nostre tres cher et redobté seigneur et pere , monseigneur le roy , et puis par les nostres , disans que ledit don et usage ne se estendoient de riens audiz molins ; nous , voulans faire acroissement et ampliation de grace en ceste partie audit roy de Navarre , conte d'Evreux , nostre tres cher cousin , li avons ottroié et ottroions , de certaine science et de grace especial , usage en ladicte foreste d'Yavvy pour ses diz molins a prandre et avoir par lui , par ses hoirs , ses successeurs et ceulz qui d'eulz auront cause , perpetuelment autel et semblable par telle condition et maniere , come donné et ottroié fu pour ledit chastel et maison de Longueville , donanz en mandement par le teneur de ces lettres aux maestres de nos forez et au garde d'icelle forest d'Yavvy qui sont et pour le temps seront que ledit roy de Navarre , nostre cousin , et les sienz dessus diz , et laissent et facent joir de nostre present don et otroy en la maniere que dit est sanz atendre autre mandement de nous ou de nos sucesseurs .


Ce fu fait a Galachas en Gastinois , l'an M CCC XXXIII , ou mois de may .


| Lettres que Angoulesme et les autres terres baillees a MADAME AIENT NOBLESCE DE PARRIE | Philippe , par la grace de Dieu , roy de France .


Savoir faisons a tous presens et a venir que , come au tractié du mariage de nostre tres cher cousin Philippe , par la grace de Dieu , a present roy de Navarre et conte d'Evreux , et de nostre tres chiere cousine , Jehane , sa fema , fille de nostre tres cher cousin le roy Loys , jadiz roy de France et de Navarre , eust esté accordé et ordené par nostre tres cher seigneur le roy Philippe , derrenierement traspassé , et par les autres amis desdiz mariez , et sur ce grant deliberation et conseil , que ledit moseigneur le roy Philippe asserroit auxdiz mariez pour cause de nostre dicte cousine XVM livrees de terre a tous jours qui seroit propre heritage de nostre dicte cousine , et leur devroit LM livres tournois por achater terre en nostre royaume qui seroit aussi heritage de nostre dicte cousine et de ses hoirs , et que lesdictes XVM livrees de terre et ce qui seroit achaté desdictes LM livres seroient tenues en parrie et baronie par lesdiz mariez et par leur hoirs et successeurs , si comme il est plus plainement contenu es lettres faites sur ce , et depuis , nostre tres cher seigneur et cousin le roy Charles leur eust acreu a nostre requeste lesdictes XVM livrees de terre jusques a XIIM livres a parisis , si comme il appert par les lettres sur ce faites , a asseoir en la conté d'Angoulesme et en la ballie de Coustantin , c'est assavoir es chastelleries de Moretaing , de Coustances et d'Avranches et es lieux environ , nous , voulans acomplir les choses dessus dictes et les tenir et garder de point en point , de certaine science et de nostre auctorité royal , voulons et ottroions par le teneur de ces lettres que lesdiz mariez , leurs hoirs et leurs sucesseurs tiegnent lesdictes XVIM livrees de terre assises et balliés en ladicte conté d'Angoulesme et esdictes chastelleries de Mortaing , Coustances et Avranches , en parrie et en baronie , et icelles terres assises et baillees et ce qui est a parassoir pour la perfection desdictes XVIM livrees de terre , si comme dit est , faisons parrie et de la noblesce de parrie , les donons a perpetuité de nostre auctorité et plain povoir royal .


Ce fu fait a Saint Christofle en la Halate , l'an M CCC XXXI , au mois d'avril .


| Lettre de l'otroy du marchié de la Bonne Ville | Philippe , par la grace de Dieu , roy de France .


Savoir fasons a tous presens et a venir que , come nostre tres cher et feal cousin Philippe , par celle mesme grace , roy de Navarre , conte d'Evreux , nous eust requis et supplié que nous lui ottroissiens un marchié aux jours de lundi chascune semaine a tenir a une senne ville seant ou bailliage de Gisors , appelé la Bonne Ville , jouxte la Noë , nous , oye ladicte supplication et veue l'information diligente et pleniere faite de nostre comandement par le bailli de Gisors qui est a present du profit et du domage sur ce tant de nous que d'autrui , a laquelle faire furent appelez plusieurs nobles qui ont marchié es villes voisines , nous , considerans que nul ne se opposa a ce , et veues les depositions de plusieurs temoins par lesquels il nous apparut que ledit marchié sera profitable au commun du païz , avons otroié et otroions par ces presentes lettres a nostre dit cousin que il puist , de nostre volenté et licence , establir et tenir a perpetuité en sa dicte ville de la Bonne Ville jouxte la Noë marchié comun a toutes gens qui y voudront venir pour vendre et pour achater et pour faire tout ce que l'en puet faire loisiblement en marchié comun pour chascune semaine aux jours de lundi tan seulement .


Ce fu fait a Saint Germain en la Haye , l'an M CCC XXXIII , ou mois d'octobre .


| Lettres de Eudes duc de Bourgoynne contenans l'asiete de xiiic xxxvii livres X SOLS TOURNOIS A PRENDRE AU ROY ET A LA ROYNE DE NAVARRE SUR LE TRESOR DU ROY DE FRANCE PAR CHASCUN AN | A tous ceulz qui ces presentes lettres verront et orront , Eude , duc de Bourgoynne , conte d'Artoiz et de Bourgoigne palasins et sire de Salins , salut .


Come par certain acort fait entre nostre tres cher et amé cousin monseigneur Philippe , par la grace de Dieu , roy de Navarre , conte d'Evreux , d'Engoulesme , de Morgaing et de Longueville , et nostre tres chiere et amee niece madame Jehane , royne dudit royaume et contesse desdiz contés , sa compaynne , d'une part , et nous , d'autre part , nous soions tenus et obligiez de asseoir , baillier et delivrer auxdiz roy et royne pour cause de ce qui deu leur estoit de l'eritage et des arrerages d'icelui , lequel nostre tres cher seigneur et pere le duc de Bourgoigne , que Dieus assoille , avoit donné et promis a nostre tres cher et amee dame et suer madame la royne de France , que Dieux absoille , mere de nostre niece la royne dessus dicte , trois mille deus cens cinc livres tournoiz de rente chascun an , et , depuis l'accort dessus dit , nos tres chers cousin et niece , le roy et la royne dessus diz , nous aient de leur courtoisie acordé a nostre priere et requeste que , en lieu de troiz mille deux cens cinc livres de terre dessus dictes , il prendront troiz mille VC livres tournois de rente chascun an a heritage au Tresor de nostre tres cher seigneur le roy de France , lesquelles nous leur baillerons et asserrons sur ledit Tresor dedans la feste Sain Dinis qui sera l'an mil CCCXXXV a certaine paine de XXM livres , si come en la lettre de l'acort faite sur ce est plus plainement contenu , et comme nous ayons et praignons par certain et bon tiltre a foy et homage sur le Tresor de nostre tres cher seigneur le roy devant dit XIIIC XXVII livres X sols de rente annuelle a perpetuité , laquelle rente soloient prendre et avoir la personnes qui ensuient par les parties yci contenues : premierement mosseigneur Hungue de Bourgoigne IIIC livres tournois de rente ; item , le conte Dampmartin IIIC livres tournois de rente ; item , messire Jehan de Chasteillon IIIC livres tournois de rente ; item , messire Guillaume de Flote IIIC livres tournois de rente ; item , maestre Pierre de Chambli , arcediacre de Taroenne , XIXXXVII livres X sols tournois .


Et requerons a nostre tres cher seigneur le roy de France que des maintenant il vueille recevoir en foy et homage lesdiz roy et royne des XIIIC XXXVII livres X sols tournois de rente , lesquelles nous prometons loyaument en bone foy pour nous et pour nos hours et successeurs et ceuls qui de nous auront cause a garantir , delivrer et deffendre auxdiz roy et royne , leurs hoirs et ceulz qui auront cause d'eulz , envers et contre tous , touteffois et quantes foiz que nous , nos hoirs et ou ceulz qui auront cause de nous , en serons requis de par lesdiz roy et royne ou de leurs hoirs ou du pourteur de ces lettres , sans autre procuration demander , porter ou requerre , et avec ce a rendre , payer et enterriner et a plain tous cous , domages et interez que il auroient , faroient ou sostendroient par defaut de garantie ou autrement coment que ce soit ou feust , desquieus cous , frais et dommages , nous voulons que lesdiz roy et royne , leurs hoirs et successeurs et ceuls qui d'euls auront cause , soient creus par leur simple parole ou leur procureur par son simple serement sans autre preuve faire .


Et a ces choses , nous obligons par ces presentes lettres ausdiz roy et royne ou a leurs hoirs et successeurs et ceulz qui d'eulz auront cause , nos , nos hoirs et nos successeurs , et tous nos biens et de nos hoirs et de nos successeurs , meubles et non meubles , presens et a venir , quelz que il soient , et nous sobmetons a tout ce a la juridition de nostre tres cher seigneur le roy de France et de ses justiciers a estre contrains a plain entierement garantissement et desdomagement de toutes les chouses et chascune desus devisees , et renonçons par nostre foy et serment baillé corporelment en ce fait et en toutes constitutions , ordenances a tous privileges et graces et respiz donnez et a doner de pape , de roy ou d'autre prince , especialment au privilege de croix prinse et a prendre , et a tous respis , graces et indulgences otroiés ou a otroier pour ladicte croiz , et a toutes autres exceptions et deffensses de droit , de fait , de lieu ou de temps , de hus et de costumes de païs et de lieux , ainssi comme si elles fussen ci espresement nomees , et especialment au droit qui dit general renunciation non valoir ; requeranz et suplians a nostre tres cher seigneur le roy de France que , toutes les choses desus dictes , il vueille louer , greer et aprover et de son autorité royal confermer , et que a toutes les choses dessus dictes accomplir vueille nous , nos hoirs et successeurs faire contraindre par voye de execution se nous , nos diz hoirs et successeurs en estions defaillans .


Donné a Paris , le XVIIIe jour de decembre l'an de grace mil CCC XXXIIII .


| Lettre du don de iic livres de rente fait a Pierre des Essars sur l'arche de Mante rendue depuis comme acquitee | Philippe , par la grace de Dieu , roy de Navarre , conte d'Evreux , d'Engoulesme , de Mortaing et de Longueville , a tous ceulz qui ces presentes lettres verront , salut .


Comme nous eussions donné a nostre amé Pierre des Essars , bourgois de Paris , pour les bons et agreables services que il nous avoit fait , iiC livres tornois de rente a sa vie , a prendre sur nos rentes et revenues de nostre arche de Mantes a deux termes , c'est assavoir moitié a l'Ascenssion et moitié a la Toussains , savoir faisons que nous , considerans les bons et agreables services que ledit Pierre nous a faiz depuis et fait de jour en jour , avons donné et otroié , donons et otroions audit Pierre pour lui et ses hoirs et pour ceulz qui de lui auront cause , lesdictes IIC livres tornois de rente a heritage a avoir et prendre perpetuelment sur ladicte arche aux termes desus nommez , mandans par teneur de ces presentes lettres au receveur de nostre dicte arche qui est a present et qui pour le temps sera que audit Pierre et a ses hoirs ou a ceulz qui de lui auront cause ou a leur certain mandament , il paye ladicte rente chascun an a perpetuelment aux termes desus diz , et donons en mandement a noz amés et feaulx les gens de noz comptes qui sont et qui pour le temps seront qu'il alloent es comptes dudit receveur et rebatent de sa recepte ce que leur apparra que il aura payé de la rente dessus dicte .


Et toutevoies nous vuoulons que noz et noz hoirs ladicte rente puissiens ravoir dudit Pierre ou de ses hoirs , toutefois qu'il nous plaira , pour le pris de IIM VIIC livres parisis , lesquieulx nous serions tenus a paier a lui ou a ses hoirs se ladicte rente voulions ravoir .


Donné a Paris le Xe jour de janvier l'an de grace mil CCC XXXIIII .


| L'acort fait a Villeneuve les Avignon sur le fait de la renunciation de la CONTÉ DE CHAMPAIGNE ET DE BRIE ET D'AUTRES PLUS GRANS DROIS PARMIS CERTAINES CHOSE QUE L'EN DIT RECOMPENSATION | Philippe , par la grace de Dieu , roy de France .


Savoir faisons a tous presens et a venir que , come debaz , descors , questions ou querelles fussent ou esperassent a estre entre nostre tres cher et feal cousin Philippe , par la grace de Die , roy de Navarre , conte d'Evreux , d'Engoulesme , de Mortaing et de Longueville , et nostre tres cher cousine Jehane , par ycele mesme grace , royne dudit royaume de Navarre et contesse desdis contés , sa compaigne , en tant comme eulx et chascun d'eulx puet ou pourrait toucher , d'une part , et nous , d'autre , sur ce que nostre dit cousin , tant pour lui et en son nom en tant come le puet et pourroit touchier et a lui apartenir et pour nostre cousine , sa compaigne , la royne desus dicte , en tant comme il le pourrait faire de droit , de costume ou autrement , et a laquelle il avoit donné et otroyé , donoit et otroit a plus grant seurté plaine autorité et licence de faire en tant comme la touche et puet touchier et a lui appartient , puet et pourroit appartenir les chouses qui s'ensuient et chascune d'iscelles , et nostre dicte cousine la royne de Navarre et contesse desdis contees , de la volenté de nostre dit cousin son mari , en son nom et nientmois de l'autorité et licence dessus dictes a lui donnees et otroiees de son seigneur et mari , et nostre cousin dessus dit , en tant comme les choses qui ensuient et chascune d'icelles la touchent et puent touchier et a lui appartient , puet et pourroit appartenir , et nostre dit cousin roy et conte et nostre dicte cousine royne et contesse , en tant comme eulz et chascun d'eulz conjointement et divisement puet et pourrait touchier et a eulx apartenir , faisoient a nous plusieurs grans demandes et requestes hors jugement , en disant que nous estions tenus a eulz en plusieurs grans choses , esqueles nous disions que nous ne entendions en riens estre tenuz a eulz ne a aucun d'eulx , toutevoies , nos dis cousin et cousine , pour bien de pais et d'acort de leur bon gré , pure et franche volenté , sans toute contrarieté , decevance et erreur de droit et de fait , et certiffiez a plain de leur droit et du fait non meues a ce ne induiz par pavor ne par fraude ou circonvention d'aucun , mais eu sur toutes les choses qui s'ensuient bon , meur et sain conseil et plaine deliberation , et pour leur grant et evident profit et pour l'amour et afection que nous avons a eulz et a chascun d'eulz , avons acordé de tous les debas , discors , questions et querelles meues et a mener entre eulz et nous et de tout le droit , action et reclamation que eilx et chascun d'eulz pourroient ou devoient avoir envers nous se aucun en avoient pour eulz , leurs hoirs et leurs sucesseurs et ceuls qui d'eulx et de chascun d'eulx auroient cause pour nous , nos hoirs et nos successeurs et ceulz qui de nous ont et auront cause en la fourme et maniere qui s'ensuit : Premierement , que nostre dit cousin et nostre dicte cousine , sa compaigne , conjuintament et deviseement pour tant comme a eulz et a chascun d'eulz puet et pourroit touchier , si comme dessus est dit , et especialment nostre dicte cousine , en son nom et de la volenté , auctorité et licence dessus dictes a lui donees et otroiees de nostre dit cousin son mari , ont quitté et remis , quittent et remettent purement et absolument pour eulz et pour leurs hoirs et pour leurs successeurs et de chascun d'eulz et ceulz qui d'eulz et de chascun d'eulz auront cause , perpetuelment a tous jours , nous , nos hoirs et nos successeurs et tous celx qui ont et auront cause de nous , tout le droit , action , raison , réclamation que il et chascun d'eulx avoient , avoir devoient ou pourraient , tant es contés de Champaigne et de Brie et es apartennances et deppendances d'iceulz et de chascun d'iceulz , qui que les tiengna et tant par sucession ou escheourte de nostre tres cher seigneur et cousin le roy Philippe le Lonc , d'une part , et la duchese de Bouurgoigne , ayole , et nostre tres cher et feal frere le duc de Bourgoigne , oncle tuteurs et curateurs jadis de nostre dicte cousine , d'autre part , come entre nostre tres cher seigneur cousin et predecesseur le roy Charles , d'une part , et noz diz cousin et cousine , conjointement et diviseement , d'autre part , et par quelconques autre cause , raison , action et reclamation que ce soient .


Et ainsi nostre dit cousin et nostre dicte cousine , sa compaigne , conjuntament et deviseement , pour tant come a eulz et a chascun d'eulz touche puet et pourroit touchier , et speciaument nostre dicte cousine en son nom et de la volenté , auctorité et licence dessus dictes a lui donnees et otroiees de nostre cousin son mari dessus dit , ont quittié et remis , quittent et remettent purement , generaument et absolument pour eulz et pour leurs hoirs et pour leurs sucesseurs et de chascun d'eulz et ceulz qui d'eulz et de chascun d'eulz auroient cause , perpetuelment a tous jours , nous , nos hoirs , nos successeurs et ceulz qui ont e auront cause de nous , tout autre droit , raison , action et reclamation que il et chascun d'eulz avoient , avoir devoient ou pourroient envers et contre nous pour nous , nos hoirs , nos sucesseurs et toutes autres choses grans et petites que nous tenons et possidons par nous ou par autres ou que autres tienent de nous , esquelles il porroient aucune chose demander ou reclamer de droit , de fait , de usage ou de costumme , tant de par leurs peres comme de par leurs meres et de chascun d'eulz et de par ledit roy Jehan , frere de nostre dicte cousine , et par quelconques autres causes et manieres queles que eles soient ou peussent estre dictes ou nommees , combien que eles soient ou fusent plus grans que les choses dessus esprimees , et desdis droit et raison , action et reclamation que il et chascun d'eulz y avoient , avoir devoient ou pourroient se aucun en y avoient , avoir devoient ou pourroient , ont fait et font nos diz cousin et cousine a nous plaine , pure et vraie cession et transport perpetuel sanz y riens retenir et connvenances reeles et perpetueles de jamais non y riens demander .


Et nous , d'autre part , pour la quitance et remission et les autres choses dessus dictes , oultre les contés de Angoulesme et de Mortaing et toutes les rentes et heritages que ledit nostre tres cher seigneur cousin et predecesseur , le roy Charles , donna et otroia a nos diz cousin et cousine pour cause d'icelle nostre cousine , parmi le tractié que il fist avec eulz ou l'un d'eulz conjointement ou divisement ou autres pour eulz ou aucun d'eulx sur et des dessus diz contés de Champaigne et de Brie , avons donné et donons a nostre dicte cousine VM livres tournois de anuelle et perpetuele rente de monoie courant et qui curra pour le temps sur nostre Tresor a Paris , lesquelles elle aura et prendra heritablement des maintenant et doresenavant chascun an aux termes acostumés pour lui et pour ses hoirs loyaulx et naturelx , nés et a nestre de son propre corps et non autres , et parmi ce , nostre dit cousin le roy de Navarre et ses hoirs ne prendront plus de ci en avant les VM livres tournois de rente que il prenoit de nostre don que fait lui avions sur nostre dit Tresor a Paris pour contemplation de nostre dicte cousine ou autrement , ainz en demouconz nous , nos hoirs et nos sucesseurs , nos biens et nostre tresor deschargés et quitez a tous jours mais .


Derechief , pour ceste mesme cause , avons encore donné et donnons a nostre dicte cousine , oultre les dictes choses , IIIM livres tournois de annuel et perpetuele rente pour lui et pour ses diz hoirs , lesquelles elle prendra des maintenant et doresenavant chascun an aus termes acostumés sur nostre dit Tresor a Paris jusques nous lui aions fait asseoir , lesquelles IIIM livres de rente nous lui avons promis et prometons faire asseoir bien et convenablement au moins de domage de nous et au greigneur proffit pour elle que on pourra ; et ne seront en ceste assiete desdictes IIIM livres tournois de rente ou de terre maisons , fortereses ne hediffices mis en pris .


Et derechief , pour ceste mesme cause , avons donné a nostre dicte cousine seizante diz mille livres parisis pour une foiz , pour lesquielx nous lui avons ottroié , donné et assis , donons , ottroions et asseons des maintenant a heritage , pour lui et pour ses diz hoirs , VIIM livres parisis de anuelle et perpetuelle rente a prendre chascun an doresenavant aux termes acostumés sur nostre dit Tresor , lesquielx VIIM livres parisis de rente nostre dicte cousine et ses diz hoirs prendront tous jours mais a fort monoie curant a present ou a la value ; lesquelles dessus dictes VM livres tournois de rente et les autres IIIM livres tournois de rente ou de terre et les autres VIIM livres de rente a parisis , nostre dicte cousine et ses dis hoirs et nostre dit cousin , a cause d'elle , tendront en baronie et en parrie a une foy et a un hommage de nous et de nos successeurs roys de France avec les contés d'Angolesme et de Martaing et les autres choses qui baillees leur furent par le devant dit tractié de nostre tres cher seigneur cousin et predecesseur le roy Charles devant dit .


Derechief , se nostre dicte cousine traspasoit de ce siecle sanz hoirs loyaulz et naturelz de son propre corps ou se elle laissoit tels hoirs et il traspaseroient tous de ce siecle sanz leisser hoirs loyaulx et naturelx de leur propre corps , lesdiz contez d'Angoulesme et de Mortaing et toutes les autres rentes et heritages baillees a eulz , roy et royne , ou a aucun d'eulz ou a autres pour eulx ou pour aucun d'eulx par le tractié dessus dit de nostre tres cher seigneur cousin et predecesseur le roy Charles devant dit , et les VM livres de rente ou terre a tous jours et les VIIM livres de rente a parisis dessus dictes , retourneront a nous ou a nos sucesseurs roys de France après le decez de nostre dicte cousine , la royne dessus dicte , entierement et sanz contradit , sauft ce et ajousté que nous avons volu et voulons que , en celui cas et en tout autre après le decez de nostre dicte cousine , soit que elle laisse hoirs de son propre corps ou non laisse que nostre dit cousin son mari ait a sa vie tan seulement la moitié des dessus diz contés d'Angouleusme et de Mortaing et de toutes les autres rentes et heritages baillees par le tractié dessus dit a nostre dicte cousine ou a nostre dit cousin ou a autre pour eelle ; et ainsi la moitié de VM et des IIIM livres de rente ou terre a tournois et des VIIM livres de rente a parisis dessus dictes , et ycelle moitié desdictes choses ait et tiengne nostre dit cousin ou cas dessus dit a un foy et a un hommage en parrie et baronnie avec ses contés d'Evreus et de Longueville , tant comme il vivra tan seulement .


Toutes lesquelles choses dessus dictes , ainssi comme elles sont ci dessus devisees et escriptes , furent parlees et a plain acordees a la Ville Nueve pres d'Avignon , en l'ostel du cardenal Neapolion , le XIIIIe jour de mars l'an de grace mil CCC XXXV , nous et nostre dit cousin presens a ce .


Et a perpetuel memoire des choses dessus devisees et acordees , et pour ce que elles soient fermes et estables a tous jours , nous avons fait metre nostre seel a ces presentes lettres faites et donnees a la Ville Nueve aprés d'Avignon en l'ostel du cardinal Neapolion , le XIIIIe jour de mars l'an de grace M CCC XXXV selonc le stille de la court de France .


| L'assignation faite par Blanche , fille du duc de Bretaigne et FEMME DE PHILIPPE FILZ AINSNÉ DU CONTE D'ARTOIS , A MARGUERITE SA FILLE , FEMME DE LOYS CONTE D'EVREUX , DE HHM LIVRES DE RENTE OUR SON MARIAGE | Philippe , par la grace de Dieu , roy de France , a touz ceulz qui ces lettres verront , sallut .


Nous faisons savoir que , comme ou traitié de mariage pourparler de Loys , conte d'Evreux , nostre tres cher frere , et Marguerite , fille jadiz Philippe , ainsné fills le conte d'Artoiz , nostre tres cher cosin , et de Blanche , fille le duc de Bretaigne , ladicte Blanche eust promis donner , assigner et asseoir en mariage a ladicte Marguarite , sa fille , quatre mille livres de rente a tornois , lequel assignement et l'asiete devoit estre faite avant que ledit mariage fut parfait , ladicte Blanche pour ce estabie personelment et nostre presence , lesdictes quatre mille livres de rente donna , assigna et assist pour la cause dessus dicte en la maniere qui s'ensuit .


C'est assavoir mil livres de rente a prandre oudit Trésor chascun an , lesquelles lidiz dux de Bretaigne y prenoet de nostre don , liquel dux , pour certaines convenances en es entre liu et ladicte Blanche , sa fille , les donna et delaissa a lla dicte Blanche et ycelles a donnés , cessees , ottroiés et quittiés et delaissiés lesdictes mil livres de rente a ladicte Marguerite pour la cause dessus dicte .


Item , bailla , assigna et assist ladicte Blanche , pour la cause dessus dicte , le chastel et la ville de Braye o tout les appartenances pour mil livres de rente , et se il est trouvé qu'elle vaille moins de mil livres de rente , elle soupliera et parfera entierement ce que il en faudra sur la rente qu'elle prent au Temple a Paris , lequel don , l'assignation ou l'assignement et l'asiete desuz diz , ladicte Blanche fist en la forme et en la maniere qui s'ensuit , c'est assavoir que , se ladicte Marguerite mouroit sanz oirz de son cors , que en ce cas ledit heritage de ladicte Blanche retounoit a ycelle Blanche plainement et entierement sanz nul debat et sanz nul contredit .


Item , promit ycelle Blanche que le don , l'aassignement et l'assiette dessus diz on le fera accepter , agreer et acorder en la forme et en la maniere dessus dictes a Robert , ainsné filz , quant il aura son age ou autre son hoir a qui la sucession vendra et a touz autrez a qui il appertendra , et sur se fara bailler lettres suffizans audit conte d'Evreux .


Et se il avenoit que aucunes choses dessus dictes fussent retraictes par aucun cas ou temps a venir , ladicte Blanche promist et est tenue , pour chascunes C livres de rente retraictes , paier et delivrer audit conte mil et cinq cens livres de bone monnoie courant a tournois petiz .


Et de toutes ces choses dessus dictes , ladicte Blanche donna corporel serement devant nous aus saintes Euvangilles et obliga par devant nous soy et ses hoirs touz ses biens les biens de ses hoirs meubles et non meubles presens et a venir , tant heritages comme conqués , soit de douaire ou autre presens et a venir ou que il soient et en quelconque liue il puisset estre trouvez .


Et noz amez et feaulx Charles , cuens de Valoys , nostre tres cher frere , Guis , cuens de Saint Pol , li cuens de Dreues , li cuens de Bouloigne , li cuens de Eu et li cuens de Sancceire , Raouls sire de Neele , connestable de France , et Preires sires de Chambli , Hues sires de Milli , Pierres sire Wirmes , noz amez et feauls chevaliers et chambellans , Mahieus de Trie , sires de Fontenay , et Pierre Flote , sires de Revel , pour ce establis personelment par devant nous , s'establirent et firent a la priere et grant requeste de ladicte Blanche principaulx debteurs , rendeurs , paieurs et acomplisseurs de toutes le choses dessus dictes ; c'est assavoir chascun de la summe qui s'ensuit et en la forme et maniere cy dessuz escripte , c'est a savoir ledit cuens de Valloiz de six mille livres , les contes de Saint Pol , de Boloigne , de Dreures , de Eu et li connestables chascun de troiz mille livres , li quens de Sancceuire devant dit et de Pierre sires de Chambli , chascun d'eulx audit conte d'Evreux , se ladicte Blanche deffailloit es choses dessus dictes ou a ce qu'elle en defaudroit , selon la portion et selon ce que il en afferroit a chascun selow les sommes dessus dictes , en la fourma et en la maniere dessuz devisees et telle maniere et en telle condicion .


Mé se li devans diz Robers mouroit sans hoir de son corps par qui n'oi ladicte succession , vusit a ladicte Margarete que , en ce cas , euls et chascun d'euls fussent du tout quittes et absoluz de la garantie et de obligacion dessus dictes .


Et que ce soit ferme et estable a touz jours , nous avons fait seeller ces presentes lettres de nostre seel , faite et donnees en l'abbaye Notre Dame de lez Pontoise , le lundi devant la feste Saint Marc l'an de grace mil troiz cens e un .


| Autres lettres contenans ledit acort en la fin desquelles est une RESIGNATION QUI MEST BIENFAIT AU PROPOS | Philippe , par la grace de Dieu , roy de France .


Savoir faisons a tous presens et a venir que , comme debbas , discors , questions ou querelles fussent ou esperasent a estre entre nostre tres cher et feal cousin Philippe , par la grace de Dieu , roy de Navarre , conte d'Evreux , d'Engoulesme , de Mortain et de Longueville , et nostre tres chiere cousine Jehane , par ycelle mesme grace , royne dudit royaume de Navarre et contesse desdis contés , sa compaigne , en tant comme eulx et chascun d'eulx puet ou pourrait touchier , d'une part , et nous , d'autre , sur ce que nostre dit cousin , tant pour lui et en son nom et tant comme le puet et pourroit touchier et a lui appartenir et pour nostre dicte cousine sa compaigne , la royne dessus dicte , en tant comme il le puet faire de droit , de costume et autrement , et a laquelle il avoit donné et ottroié , donnoit et ottroit , a plus grant seurté , plaine autorité et licence de fere en tant come la touche et puet touchier et a lui appartient , puet et pourroit appartenir les choses qui s'ensuient et chascune d'icelles , et nostre dicte cousine et contesse desdis contés , de la volenté de nostre dit cousin , son mari , en son nom et nientmoins de l'autorité et licence dessus dictes a lui donnees et otroiees de son seigneur et mari , nostre cousin dessus dit , en tant comme les choses qui s'ensuient et chascune d'icelles la touchent et la puent touchier et a lui appartient et puet ou pourroit apartenir , et nostre dit cousin , roy et conte , et nostre dicte cousine , royne et contesse , en tant comme eulx et chascun d'eulx , conjointement et deviseement , puet et pourrait touchier et a eulx appartenir , faisoient a nous plusieurs grans demandes et requestes hors jugement , en disant que nous estions tenus a eulx en plusieurs grans choses , esquelles nous disions que nous ne entendions en riens estre tenus a eulz ne aucun d'eulz , toutevois nos diz cousin et cousine , pour bien de paix et d'acort , de leur bon gré , pure et franche volenté sans toute contrainte , decevance et erreur de droit et de fait , et certiffiés a plain de leur droit et du fait non meues a ce ne induis par paour , fraude ou circonvention d'aucun , mais eu sur toutes les choses qui s'ensuient bon , meur et sain conseill et plaine deliberation , et pour leur grant et evident proffit et pour la grant amour et affection que nous avons a eulx et a chascun d'eulx , avons acordé de tous les debas , discors , questions ou quereles meues et a mevoir entre eulz et nous et de tout le droit , action et reclamation que il et chascun d'eulz pourroient et devroient avoir devers nous se aucun en avoient pour eulz , leurs hoirs et leurs sucesseurs et ceulz qui d'eulz ou de chascun d'eulz auroient cause , pour nous , nos hoirs et nos sucesseurs et ceulz qui de nous ont et auront cause en la fourme et maniere qui s'ensuit : Premierement , que nostre dit cousin et nostre dicte cousine , sa compaigne , conjointement et deviseement , pour tant come a eulz et a chascun d'eulz touche , puet et pourroit touchier , si comme dessus est dit , et especialement nostre dicte cousine , en son nom et de la volenté , auctorité et licence dessus dictes a lui donnees et otroiees de nostre dit cousin son mari , ont quittié et remis , quittent et remetent purement et absolument pour eulz et pour leurs hoirs et pour leurs sucesseurs et de chascun d'eulx et ceulx qui d'euls et de chascun d'eulx auront cause , perpetuelment et a tous jours , nous , nos hoirs , nos sucesseurs et tous ceulz qui ont et auront cause de nous , tout le droit , action , raison et reclamation que il et chascun d'eulx avoient , avoir devoient ou pourraient , tant es contés de Champaigne et de Brie et es appartenances et es appendances d'iceulz et de chascun d'iceulz , qui que les tiengne , et tant par sucession ou eschoite de nostre tres cher seigneur et cousin le roy Loys , pere et du roy Jehan , frere jadis de nostre dicte cousine , come pour cause que de quelcomques tratiés ou acors faiz jadis entre nostre tres cher seigneur et cousin , le roy Philippe le Lonc , d'une part , et la duchesse de Bourgoigne , ayole , et nostre tres cher et feal frere le duc de Bourgoigne , oncle , tuteurs et curateurs jadis de nostre dicte cousine , d'autre part , comme entre nostre tres cher seigneur cousin et predecesseur le roy Charles , d'une part , et nos diz cousin et cousine , conjointement et devisseement , d'autre part , et par quelcomque autre cause , raison , action et reclamation que ce soit .


Et nous , d'autre part , pour la quitance et remission et les autres choses dessus dictes , oultre les contés d'Angoulesme et de Mortaing et toutes les rentes et héritages que ledit nostre tres cher seigneur cousin et predecesseur , le roy Charles , donna et otroia a nos dis cousin et cousine pour cause de icelle nostre cousine , parmi le tractié que il fist avec eulx sur et des dessus dictes contés de Champaigne et de Brie , avons donné et donnons a nostre dicte cousine VM livres tornois de anuele et perpetuel rente de monoie courrant et qui courra pour le temps sur nostre Tresor a Paris , lesquieux elle aura et prendra heritablement des maintenant et doresenavant chascun an aux termes ascostummés pour lui et ses hoirs loyaulx et naturelz nés et a neistre de son propre corps et non autres ; et parmi ce , nostre dit cousin roy de Navarre et ses hoirs ne prendront plus de ci avant les VM livres tornois de rente que il prenoit de nostre don que fait lui avions sur nostre Tresor a Paris pour contemplation de nostre dicte cousine ou autrement ; ainssi en demeurons nous , nos hoirs et nos sucesseurs , nos biens et nostre Tresor deschargés et quictes a tous jours mais .


Derechief , pour ceste mesme cause , avons encore donné et donons a nostre dicte cousine , ultre lesdictes choses , IIIM livres tornois de annuel et perpetuel rente pour lui et pour ses hoirs , lesquelles elle prendra des maintenant et doresenavant chascun an aus termes acostumés sur nostre dit Tresor a Paris jusques nous lui les aions fait asseoir , lesquelles IIIM livres de rente nous lui avons promis et prometons faire asseoir bien et convenablement au moins de domage pour nous et au gregneur profit pour elle que on pourra , et ne seront en ceste asiete lesdictes IIIM livres de rente ou de terre maisons , fortereses ne hedifices mis en pris .


Et derechief , pour ceste mesme cause , avons donné a nostre dicte cousine soixante dix mille livres parisis pour une foiz , pour lesquieulx nous lui avons donné et otroié et assis , donons et otroions et asseons des maintenant a heritage , pour lui et pour ses diz hoirs , VIIM livres parisis de anuel et perpetuel rente a prendre chascun an doresenavant aux termes acostumés sur nostre dit Tresor , lesquieux VIIM livres parisis de rente nostre dicte cousine et ses dis hoirs prendront tous jours mes a fort monoie courrant a present ou a la value ; lesquelles dessus dictes VM livres tornois de rente et les autres IIIM livres tornois de rente ou de terre et les autres VIIM livres de rente a parisis , nostre dicte cousine et ses diz hoirs et nostre dit cousin , a cause d'elle , tendront en baronie et en parrie et a une foy et a un hommage de nous et de nos sucesseurs roys de France , avec ses contés d'Angoulesme et de Mortaing et les autres choses qui baillees leur furent par le devant dit tractié de nostre tres cher seigneur cousin et predecesseur le roy Charles devant dit .


Derechief , se nostre dicte cousine trespassoit de ce siecle sanz hoirs loyaulx naturelx de son propre corps , lesdiz contés de Angoulesme et de Mortaing et toutes les autres rentes et heritages baillees a eulx , roy et royne , ou a aucun d'eulx ou a autres pour eulx ou pour aucun d'eulx par le tractié dessus dit de nostre tres cher seigneur cousin et predecesseur le roy Charles devant dit , et les VM et IIIM livres de terre a tous jours et les VIIM livres de rente a parisis dessus dictes , retourneront a nous et a nos sucesseurs roys de France après le decés de nostre cousine , la royne dessus dicte , entierement et sans contradit , sauf ce et ajoustè que nous avons voulu et voulons que en celui cas , et en tout autre après le decés de nostre dicte cousine , soit que elle laisse hoirs de son propre corps ou non laisse , que nostre dit cousin , son mari , ait a sa vie tan seulement la moitiè des dessus dis contés d'Angoulesme et de Martaing et de toutes les autres rentes et heritages baillés par le tractiè dessus dit a nostre dicte cousine ou a nostre dit cousin ou a autre pour elle , et aussi la moitié des VM et les IIIM livres de rente et terre a tournois et des VIIM livres de rente a parisis dessus dictes , et que ycelle moitié desdictes chouses ait et en tieigne nostre dit cousin en cas dessus dit a une foy et a un hommage en parrie et baronie avec ses contés d'Evreux et de Longueville , tant come il vivra tan seulement ; et aprés son decés , en celui cas ou nostre dicte cousine ne laiseroit hoirs loyaulx et naturelx de leur propre corps , ycelle moitié revendra paisiblement a nous et a nos diz hoirs ou sucesseurs , sans ce que les hoirs que ledit nostre cousin auroit d'autre fame que de nostre dicte cousine , se aucuns en avoit , y ayent ou preignent riens .


Toutes lesquelles choses dessus dictes aussi comme elle sont ci dessus devisees et escriptes furent parlees et a plain acordees a la Ville Nueve pres d'Avignon , en l'ostel du cardinal de Neapolion , le XIIIIe jour de mars l'an de grace M CCC XXXV , nous et nostre dit cousin presens a ce et a perpetuel memoire des choses dessus devisees et acordees .


Et pour ce que elles soient fermes et estables a tous jours , nous avons fait metre nostre seel a ces presentes lettres faites et donnees a la Ville Nueve après d'Avignon , en l'ostel du cardinal Neapolion , le XIIIIe jour de mar l'an M CCC XXXV selon le stille de la court de France .


Et aussi est a savoir que , non contrastrant ledit acort et quelcomques quitances , remissions , cessions , transpors , convenances , obligations , renonciations et sermens contenus es lettres faites sur les dessus dis acors et quelconques teneurs d'icelles lettres et d'autres faites de nos diz cousin et cousine ou d'aucun d'eulz , se pour raison ou ocasion d'aucunes des choses corporeles et incorporelles qui jadis furent assises de nos predecesseurs roy de France a nostre tres cher oncle Lois de France , pere jadis de nostre dit cousin , et qui a ycelui nostre cousin , a autre ou autres de par lui , pour cause toutevoies de ladicte asiete ja faite , appartiennent et que il avoit , tenoit et posidoit devant l'acort dessus dit , et aussi de toutes les choses quelles que elles soient qui ont jadis devant ledit acort estè assises par nos predecesseurs roys de France a nostre dit cousin et a nostre dicte cousine , sa compaigne , et a chascun d'eulx , tant conjointement comme deviseement , et de l'eritage que il et chascun d'eulx , tant conjointement comme deviseement , tenoient et posidoient de nous ou d'autres avant l'acort dessus dit , il ou aucun d'eulx estoient en plait ou plais , tant contre nous comme contre autre ou autres , tant conjointement comme deviseement , en tant en demandant come en deffendant , ou se il ou aucun d'eulx en entendoit faire nouvelles demandes , questions ou requestes a nous , ou a autres , pour grieft ou tort que nous , ou autres , leur y feissiens ou feissent jadis devant ledit acort , nostre entention et volentè est , et ainssi l'entention et volentè de noz diz cousin et cousine est , et de chascun d'eulz , que il pour eulz , leurs hoirs et leurs sucesseurs et de chascun d'eulz et pour tous ceulz qui ont et auront cause d'eulx et de chascun d'eulx , en puissent ainssi comme il pourroient avant l'acort dessus dit , des maintenant et ou temps a venir , pour seurtè le plait ou plaiz dessus dis et faire nouvelles demandes , questions ou requesques , tant a nous come a autre ou autres , pour grief ou tort que nous le y feissions ou feissent jadis devant ledit acort en ycelle ou aucune d'icelles , se aucun ne leur en y feissions ou faisoient , come dit est , et en avoir , recouvrer ou recevoir tel droit ou telz droiz come il appartendra et comme il en sera veu et declaré en la Chambre de nos comptes a Paris ou a nostre Parlement .


Derechief , voulons et otroions a nos diz cousin et cousine que , se aucunes choses sont demorees jadis a asseoir a eulz et a chascun d'eulz des terres qui durent , ou temps passé , par convenances ou par don de noz predecesseurs , roys de France , estre asises a nostre oncle dessus dit , pere de nostre dit cousin , et a nos diz cousin ou cousine ou aucun d'eulz , se aucune chose leur en estoit a parfaire et a asseoir que oncques ne leur ait esté assise , et les arrerages d'euz pour defaut de ce , se aucuns leur en sont deuz devant la date desdictes lettres faites sur l'acort dessus dit , leur demeurewt , sauf et reservé selon ce qu'il sera veu et declaré par nostre Chambre de nos comptes .


Donné a ladicte Ville Nueve de les Avignon , en la maison du cardinal Neapolion , le XIIIIe jour de mars l'an de grace M CCC XXXV selont le stille de la cort de France .


| Ratification d'un acort fait entre les gens du roy de Navarre ET DU DUC DE BOURGOIGNE PAR LEQUEL LERY ESTOIT BAILLÉ AU ROY avec rente au Trésor a Paris | A tous ceulz qui ces lettres verront et oiront , Eudes , duc de Bourgoigne , conte d'Artois et de Bourgoigne palasins et sire de Salins , et Jehane , duchese de Bourgoigne et contesse desdictes contés , salut .


Savoir faisons que nous avons veu diligeaument un acort ou tractié fait entre reverent pere en Dieu mosseigneur Philippe de Meleun , evesque de Chaalon , ou nom et pour nostre tres cher et amé cousin mosseigneur Philippe , par la grace de Dieu , roy de Navarre , conte d'Evreux , de une part , et nostre amé et feal chevalier mosseigneur Girart de Mery , ou nom de nous et pour nous , d'autre , contenant mot a mot la fourme qui s'ensuit : «Acordé est entre nous , esleu de Chaalons , ou nom de monseigneur de Navarre , d'une part , et moy , Girart de Mery , chevalier , pour moseigneur le duc de Bourgoigne , d'autre part , c'est a savoir que mosseigneur le duc baille a monseigneur de Navarre la terre et appartenances de Lery jusques a V ans par le pris de VIIIe IIIIXX livres tornois , en rebatant chascun an de ce que ledit duc doit de rente au Tresor a moseigneur de Navarre , par ainssi que , se ledit duc n'a assis a mosseigneur de Navarre VIIIe IIIIXX livres tornois de rente au Tresor pour ycelle terre dedans V ans , Lery demoura au roy de Navarre a heritage pour madame , et le prendra pour mille livres tournois de rente de la rente que le duc doit au Tresor au roy devant dit ; du remenant asseurara moseigneur le duc a payer chascun an a monsseigneur de Navarre ce que il doit prendre au Tresor , et paine de vint solz par chascun jour qu'il en defaudroit , et demourront les paines contenues en l'autre acort se le duc dedans V ans parassis n'est a monseigneur ce que asseoir le devoiet au Tresor et a paier a Paris chascun an tout ce que assi n'est a monseigneur de Navarre a trois termes , c'est assavoir a la quinzaine de Toussains , a la quinzaine de la ehandelour et a la quinzaine de l'Acenssion Nostre Seigneur en l'ostel monseigneur de Navarre ; toutevois , ce que monsseigneur le duc asserroit a monseigneur de Navarre entredens , cherra premierement de la somme ou le duc se obligera a mosseigneur de Navarre , et ce que l'en aserra oultre de ladicte somme , cherra a la delivrance de Lery se la somme desdictes VIIIe IIIIXX livres y puet estre parfaite la soustenance des hestels rendre a mosseigneur de Navarre ou cas que le duc vouldroit avoir Lery avant que ledit roy rende ledit Lery ; et , se ledit duc laisoit ledit Lery , il ne seroit en riens tenus en mises desdiz ostels .


Item moseigneur le duc assera a monseigneur de Navarre jusques entre deux mille et vint et IIII cens livres tornois de rente a present au Tresor .


Donné sobz nos seeaulx a Issi de les Paris , le XXIIIIe jour de juillet l'an de grace mil IIIe XXXV» .


Lequel acort ou traictié dessus dit et toutes les choses contenues en ycelui et chascune d'iceles , nous , duc et duchesse dessus dis , aians fermes et agreables , ycelui voulons , loons , aprouvons et ratiffions et le prometons en bone foy a tenir , garder , enteriner et acomplir en la maniere que en celui est contenu , sanz jamais venir encontre en aucune maniere par nous ne par autre , mandans par le teneur de ces lettres a nostre fermier de Lery et a tous noz autres gens a qui il appartient ou puet appartenir que ledit lieu de Lery , avecques toutes ses appartenances , delivrent et baillent sans O dilay aus gens de nostre dit tres cher et amé cousin monseigneur de Navarre , si come dessus est dit et devisé oudit acort , et ce facent sanz autre mandement atendre de nous en telle maniere qu'il n'en conviengne plus avoir recors par devers nous par defaut ou negligence de nos dictes gens .


| Autres lettres de l'archevesque de Roen de la protestation DONT MENTION EST FAITE EN LA LETTRE CI DESOBZ ESCRIPTE | Nos , Petrus , miseratione divina , archiepiscopus Rotomagensis .


Notum facimus universis quod illustris et potens vir , dominus Philippus , Dey gratia , Navarre rex ac comes Ebroicensis , fervore devotionis inductus volens , ut asseruit , cum excelentissimo principe domino , Philippo , Dey gratia , rege Francorum , illustrissimo , in Terre Sancte subsidium transfretare a nobis auctoritate domini nostri Papae in hac parte fingentibus , signum recepit vivifice Sancte Crucis , fuit tamen in receptione hujusmodi protestatus in modum qui sequitur et in formam : «Je , Philippe , par la grace de Dieu roy de Navarre et conte d'Evreux etc .» .


Datum apud Sanctum Germanum de Pratis , prope Parisius , prima die octobris , anno Domini M CCC XXXIII .


| Lettres de la protestation faite par le roy de Navarre QUANT IL PRINT LA CROIS AVEC LE ROY PHILIPPE | Philippe , par la grace de Dieu , roy de France , a tous ceulx qui ces presentes lettres verront , salut .


Savoir faisons que nostre tres cher et feal cousin Philippe , par ycelle mesme grace , roy de Navarre et conte d'Evreux , a pris la crois avecques nous , et au prendre fist protestations en fourmes et manieres qui s'ensuient : «Je , Philippe , par la grace de Dieu , roy de Navarre et conte d'Evreux , qui , pour l'onnour de Dieu principalment et après pour l'amour que j'ay a mon tres cher et redobtè seigneur , monseigneur le roy de France , qui emprent et a empris le saint voiage d'oultre mer , entens a moy croisier et ce saint loyal essoine faire le saint voiage avec lui , fais premierement protestation que , par ceste prinse de la crois , je ne me entens d'obliger fors ma personne seulement sans ce que mes hoirs y demeurent après ma mort en riens obligès , en telle maniere et condition que , se mon dit seigneur ne fait ledit voiage personnelment , que je ne soye tenu ledit voiage faire ne de y envoier gens ne metre rens du mien .


Item , de coignoistre se l'essoinne dessus dit ou cas qu'il avendroit , ce que a Dieu ne plaise , je ne entens que nuill ait a conoistre se il sera loyal ou non , fors seulement les prelas du royaume de France qui sont ou seront establis a coignostre , se les empaschemens par quoy mosseigneur le roy se pourroit ou vouldroit escuser de faire ledit voiage seroient loyaulx ou nom .


Donné a Paris , le vendredi premier jour d'octobre l'an M CCC XXXIII» .


| Quittance de plusieurs demandes et questions d'argent que les gens des COMPTES DEMANDOIENT AU ROY DE NAVARRE LE PERE LEQUEL ET AUSSI MADAME LA MERE FONT AINSSI QUITTANCE DE XXM ET DE L'ARROY DE MADAME | Philippe , par la grace de Dieu , roy de France , savoir faisons a tous presens et a venir que , come les gens de nos comptes a Paris feissent pour nous a nostre tres cher et feal cousin le roy de Navarre et conte d'Evreux plusieurs demandes de certaine somme d'argent et d'autres plusieurs choses , esquelles il disoient que nostre dit cousin estoit tenus a nous pour cause de nostre tres cher et amé oncle , son pere , que Dieux abssoille , et ainsi pour cause de lui , nous , considerans l'amour et prochanieté de lignage que ledit nostre cousin et nostre tres cher et amee cousine la royne de Navarre , sa fame , ont a nous , et les bons et grans services que nostre dit cousin nous a faiz et fait de jour en jour , avons , de certaine science et de grace especial , quitté nos dis cousin et cousine , leurs hoirs et sucesseurs , et yceulx quittons a tous jours par le teneur de ces presentes de toutes les choses desquelles nos dictes gens des comptes ont fait jusques aujourd'uy question ou demande a nostre dit cousin ou cousine , et generalment de toutes choses dont nous peussions faire question ou demande a nos dis cousin et cousine , conjointement ou diviseement , exceptees questions ou demandes d'eritage et de arrerages ou levees d'eritage , et voulons que nos dis cousin et cousine , leurs hoirs et sucesseurs , demeurent quittes et delivrez a tous jours de toutes les autres choses , demandes et questions dessus dictes , sanz ce que jamais par nous ou par nos hoirs ou sucesseurs question ou demande leur en soit faite .


Et noz diz cousin et cousine ont semblement quittié et quittent par leurs lettres nous , nos hoirs et sucesseurs pour eulz , leurs hoirs et sucesseurs , de tout ce en quoy nous lui pourrons estre tenus pour cause de l'arroy de ycelle nostre cousine , et ainssi de XXXM livres en quoy icelle nostre cousine disoit que nous estions tenus a lui pour un don , lequel il dit le roy Philippe le Lonc avoir fait de ladicte somme audit nostre tres cher oncle son pere a son trespassament , et generalment de toutes choses , questions ou demandes qui demander nous pueissent , conjointement ou diviseement , jusques aujourd'uy , exceptees les questions ou demandes qui tougent heritage , arrerages ou levees d'eritage , et ce excepté en quoy nous povons estre tenus a nostre dit cousin , se en aucune chose lui sommes tenus pour cause de cest derrain est de nos presentes guerres que nos avons contre le roy d'Anglaterre , et XM livres que nostre tres cher seigneur et cousin le roy Loys donna en son testament , si comme dit nostre dit cousin , a nostre tres chiere dame la royne dame Marie , son ayolle , a l'euure de son testament , se en aucune chose en somes tenus a lui .


Ce fu fait au boies de Vincennes , l'an de grace M CCC XXXIX , ou mois de decembre .


| Lettres contenans le tractié fait a Ville Nueve les Avignon EXECUTOIRE DE L'ASIETE DE IIIM LIVRES ASSIESES SUR BEGNON , Frentenay l'Abatu et sur le grant fyé d'Aunis | Philippe , par la grace de Dieu , roy de France .


Savoir faisons a tous presens et a venir que entre nous , d'une part , et nos tres chers et amés cousin et cousine , Philippe , par ycelle mesme grace roy , et Jehane , royne de Navarre , d'autre part , fu pieça fait certain acort contenu en nos autres lettres desquelles le teneur s'ensuit : «Philippe , par la grace de Dieu , roy de France .


Savoir faisons a tous presens et a venir que come debas , discors , questions ou querelles fussent ou esperassent a estre entre nostre tres cher et feal cousin , Philippe , par la grace de Dieu , roy de Navarre , conte d'Evreux , d'Angoulesme , de Mortain et de Longueville , et nostre tres chiere cousine , Jehane , par ycelle mesme grace , royne dudit royaume de Navarre et contesse desdis contés , sa compaigne , en tant comme eulx et chascun d'eulx puet et pourrait toucher , d'une part , et nous , d'autre , sur ce que nostre dit cousin tant pour lui et en som nom en tant comme le puet et porroit toucher et a lui apartenir et pour nostre cousine , sa compaigne , la royne dessus dicte , en tant come ille puet faire de droit , de costume ou autrement et a laquelle il le avoit donné et otroié , donoit et otroit , a plus grant seurté , plaine auctorité et licence de faire en tant come la touche et puet toucher et a lui appartient , puet ou pourroit apartenir , les choses qui s'ensuient et chascune d'icelles , et nostre dicte cousine , la royne de Navarre et contesse desdis contés , de la volenté dudit nostre cousin son mari , en son nom et nientmoins de l'autorité et licence dessus dictes a lui donnees et otroiees de son seigneur et mari , nostre cousin dessus dit , en tant comme les choses qui s'ensuient et chascune d'icelles la touchent ou puent toucher et a li appartient , puet et pourroit appartenir , et nostre dit cousin , roy et conte , et nostre dicte cousine , royne et contesse , en tant comme eulx et chascun d'eulx , conjointement et divisseement , puet et pourrait toucher et a eulx appartenir , faisoient a nous plusieurs grans demandes et requestes , hors jugement , en disant que nous estions tenus a eulx en plusieurs grans choses , esquelles nous disions que nous ne entendions en riens estre tenus a eulx ne aucun d'eulx , toutevoies , nos dis cousin et cousine , pour bien de paix et d'acort , de leur bon gré , franche et pure volenté , sans toute contrainte , decevance et erreur de droit et de fait , et certiffiés a plain de leur droit et du fait non meues a ce ne induis par pour fraude ou circonvention d'aucun mais en sur toutes les choses qui s'ensuient bon , meur et sain conseill et plaine deliberation , et pour leur grant et evident profit et pour la grant amour et affection que nous avons a eulz et a chascun d'eulx , avons acordé de tous les debbas , discors , questions et querelles meues et a mevoir entre eulx et nous , et de tout le droit , action , reclamation que il et chascun d'eulx pourroient ou devoiet avoir envers nous , se aucun en avoient pour eulx , leurs hoirs et leurs sucesseurs et ceulx qui d'eulx ou de chascun d'eulx avoient cause , pour nous , nos hoirs et nos successeurs et ceulx qui de nous ont et auront cause en la fourme et maniere qui s'ensuient : Premierement , que nostre dit cousin et nostre dicte cousine , sa compaigne , conjointement et diviseement , pour tant comme eulz et chascun d'eulx touche , puet ou pourroit toucher si come dessus est dit , et especialment nostre dicte cousine , en son nom et de la volenté , auctorité et licence dessus dictes , a lui donnees et otroiees de nostre dit cosin , son mari , ont quittié et remis , quittent et remettent purement et absolument pour eulx et pour leurs hoirs et sucesseurs , et de chascun d'eulx et ceulx qui d'eulx et de chascun d'eulx auront cause , perpetuelment et a tous jours , nous , nos hoirs , nos sucesseurs qui ont et auront cause de nous , tout le droit , action , raison et reclamation que il et chascun d'eulx avoient , avoir devoient ou pourraient tant es contés de Champaigne et de Brie et es appartenances et appendances d'iceulx et de chascun d'iceulx , qui que les tieigne et tant par succession ou eschoite de nostre tres cher seigneur et cousin le roy Lois , pere et du roy Jehan , frere jadiz de nostre dicte cousine , comme pour cause de quelconques tractiés ou acors fais jadis entre nostre tres cher seigneur et cousin le roy Philippe le Lonc , d'une part , et le duchesse de Bourgoigne , ayole , et nostre tres cher et feal frere le duc de Bourgoigne , oncle , tuteurs ou curateurs jadis de nostre dicte cousine , d'autre part , comme entre nostre tres cher seigneur cousin et predecesseur le roy Charles , d'une part , et nos diz cousin et cousine d'autre , conjointement ou diviseement , et par quelconque autre cause , raison , action et reclamation que ce soit .


Et ainssi nostre dit cousin et nostre dicte cousine , sa compaigne , conjuntement et deviseement , pour tant comme a euls ou a chascun d'eulx touche , puet ou pourroit touchier , et especialment a nostre dite cousine , en son nom et de la volenté , auctorité et licence dessus dictes a lui donnees et otroiees de nostre cousin , son mari dessus dit , ont quitié et remis , quitent et remetent purement , generalment et absolument pour eulz et pour leurs hors et pour leurs sucesseurs et de chascun d'eulx et ceulx qui d'eulx et de chascun d'eulx auront cause , perpetuelment a tous jours , nous , nos hoirs , nos sucesseurs et ceulz qui ont et auront cause de nous , tout autre droit , raison , action et reclamation que il et chascun d'eulx avoient , avoir devoient ou pourroient envers et contre nous pour nous , nos hoirs et nos sucesseurs , et toutes autres chouses grans et petites que nous tenons et posidons par nous , ou par autres , tiennent de nous , esquelles il povoient aucunes choses demander ou reclamer de droit , de fait , de usage ou de costume , tant par leurs peres come de par leurs meres , et de chascun d'eulz , et de par ledit roy Jehan , frere de nostre dicte cousine , et par quelconques autres causes et manieres quelles que elles soient ou peussent estre dites ou nommees , combien que elles soient ou fussent plus grans que les choses dessus espresees .


Et nous , d'autre part , pour la quitance et remission et les autres choses dessus dictes , oultre les contés d'Angoulesme et de Mortaing et toutes les rentes et heritages que ledit nostre tres cher seigneur cousin et predecesseur , le roy Charles , donna et otroia a nos dis cousin et cousine pour cause d'icelle nostre cousine , parmi le tractié que il fist avecques eulx ou l'un d'eulx , conjuntement ou diviseement , ou autres pour eulx ou aucun d'eulz sur et des dessus dis contés de Champaigne et de Brie , avons donné et donnons a nostre dicte cousine VM livres tournois de annuel et perpetuel rente de monoye courant et qui courra pour le temps sur nostre Tresor a Paris , lesquelles elle aura et prendra heritablement des maintenant et doresenavant chascun an aus termes acostumés pour lui et pour ses hoirs loyaulz et naturelz , nés et a nestre de son propre corprs , et non autres .


Et parmi ce nostre dit cousin roy de Navarre et ses hoirs ne prendront plus de ci en avant les VM livres tornois de rente que il prenoit de nostre don que fait lui avons sur nostre dit Tresor a Paris , pour contemplation de nostre dicte cousine ou autrement , ains en demeurrons nous , nos hoirs et nos sucesseurs , nos biens et nostre Tresor deschasgees et quictees a tous jours jamais .


Derechief , pour ceste mesme cause , avons encores donné et donnons a nostre dicte cousine , oultre lesdictes chouses , IIIM livres tornois de anuel et perpetuel rente pour lui et pour ses diz hoirs , lesquelles elle prendra des maintenant et doresenavant aus termes acostumés sur nostre dit Tresor a Paris jusques nous lui aions fait asseoir ; lesquelles IIIM livres de rente nous lui avons promis et prometons faire asseoir bien et convenablement au moins de domage pour nous et au greigneur proffit pour elle que on pourra , et ne seront en ceste assiete desdictes IIIM livres tournois de rente ou de terre maisons , fortereses ne ediffices mis en pris .


Et derechief , pour ceste mesme cause , avons donné a nostre dicte cousine LXXM livres parisis par une foiz , pour lesquelles nous lui avons donné , otroié et assis , donons , otroions et asseions des maintenant a heritage pour lui et pour ses hoirs VIIM livres parisis de anuel et perpetuel rente a prendre chascun an doresenavant aus termes acostumés sur nostre dit Tresor , lesquelles VIIM livres parisis de rente nostre dicte cousine et ses dis hoirs prendront tous jours mais a fort monoie courant a présent ou a la value ; lesquelles dessus dis VM livres tornois de rente et les autres IIIM livres de rente ou de terre et les autres VIIM livres de rente a parisis , nostre dicte cousine et ses diz hoirs , et nostre dit cousin a cause d'elle , tendront en baronie et en parrie et a une foy et a un hommage de nous et de nos sucesseurs roys de France , avecques les contés de Angoulesme et de Mortaing et les autres choses que baillees leur furent par le devant dit tractié de nostre tres cher seigneur cousin et predecesseur le roy Charles devant dit .


Derechief , se nostre dicte cousine trespasoit de ce siecle sanz hoirs loyaulx et et naturelx de son propre corps , ou se elle laissoiet telz hoirs et il traspassoient tous de ce siecle sanz laisier hoirs loyaulx et naturelx de leur propre corps , lesdis contés de Angoulesme et de Mortaing et toutes les autres rentes et heritages baillés a eulx , roy et royne , ou a aucun d'eulx , par le tractié dessus dit de nostre tres cher seigneur cousin et predecesseur le roy Charles devant dit , et les VM et IIIM livres de rente ou terre a tous jours et les VIIM livres de rente a parisis dessus dictes , retourneront a nous ou a nos sucesseurs roys de France aprés le decés de nostre dicte cousine la royne dessus dicte , entierement et sans contradit , sauft ce et ajousté que nous avons voulu et voulons que , en celui cas et en tout autre autre aprés le decés de nostre dicte cousine , soit que elle laisse hoirs de son propre corps ou non laisse , que nostre dit cousin son mari ait a sa vie tan seulement la moitié des dessus diz contés d'Angoulesme et de Mortain et de toutes les autres rentes et heritages baillees par le tractié dessus dit a nostre dicte cousine ou a nostre dit cousin ou autre pour elle , et ainssi les VM et IIIM livres de rente ou terre a tous jours et de VIIM livres de rente a parisis dessus dictes , et que ycelle moitié desdictes choses ait et tieigne nostre dit cousin ou cas dessus dit a une foy et a un homage en parrie et baronie avec ses contés d'Evreux et de Longueville , tant come il vivra tan seulement ; et aprés son decés , en celui cas ou nostre dicte cousine ne laisseroit hoirs loyaulx et naturelz de son propre corps ou que lesdiz hors ne laisseroient hoirs loyaulx et naturelz de leur propre corps , ycelle moitié revendra paisiblement a nous ou a nos diz hoirs et sucesseurs sans ce que les hoirs que nostre dit cousin aroit d'autre fame que de nostre dicte cousine , se aucuns en avoit , y avent ou pregnent riens .


Toutes lesquelles choses dessus dictes , ainssi come elles sont cy dessus devisees et escriptes , furent parlees et a plain acordees a la Ville Nueve pres d'Avignon , en l'ostel du cardinal Neapolion , le XIIIIe jour de mars l'an M CCC XXXV , nous et nostre dit cousin presens a ce et a perpetuel memoire des choses dessus devisees et acordees .


Si fasons savoir a tous presens et a venir que nous , voulans nostre dit Tresor descharchier desdictes IIIM livres tornois de rente desquelles mention est dessus faicte oudit acort , et ycelles assigner et asseoir a nostre dicte cousine selon la fourme de celui acort , mandasmes et conveismes a nos amez et feaulx conseillers maestre Guillaume de Foulqueux , arcidiacre de Bayugency en l'eglise d'Orliens , et a Raoul Joyl , chevalier , que ilz se transportassent a Benaon et a Fontenay l'Abbatu et es lieux et appartenances et appendances d'iceulx , il feissent estimer et prisier bien et loyaulment par bonnes personnes , proudes hommes et loyaulx , en ce saiges et cognoissans , a value de terre ou de rente en deniers et non pas a pris awcien ; lesquieux comisaires , par vertu de ladicte comission , firent estimer et prisier lesdictes terres et appartenances , et furent estimees le pris de IIM neuf cens livres tournois et plus , et ladicte prisee repportarent a nos gens de la Chambre de nos contes a Paris pour ycelle veoir et examiner selon les escrips de ladicte Chambre ; laquelle veue et examinee par nos dictes gens et aprés ce monstré a nostre dit cousin ou a ses gens pour lui et pour nostre dicte cousine , nostre dit cousin disoit que elle ne se povoit sostenir ne tant valoir a value de terre en deniers par an , nos dictes gens des contes disans le contraire , et que veu par les escripts de nostre Chambre des contes les revenus qui avoient esté rendues desdictes terres a nos predescesseurs et a nous par XII ans , contenues les grosses amendes par dessus LX soulx et droitures et reliefz et le resort de XLIIII villes ou en biens qui sont es dictes terres , selonc ce que lesdis comissaires le avoient fait estimer , se povoient bien revenir et faire la somme de ladicte prisee a eulz baillee .


Nous , a sa suplication de lui , otroiasmes et otroions et avons fait destraire des escrips de nostre dicte Chambre combien lesdictes terres pouroient valoir par an selon l'estimation desdictes douze annees , lesquelles montent IIM IIIIC IIIIXX XVIII livres XIII soulx IIII deniers maille tornois par an , la despensse rebbatue , selon ycelle estimation non compris dedens les grosses amendes par dessus LX soulx , les devoirs , reliefs et les ressors desdictes villes , desquelles nos dictes genz ne puent bonement savoir le pris ne la value par lesdis escrips pour ce que ycelles choses ont esté rendues avec les autres devoirs et justice de la seneschaucié de Santonge , sanz esprimer de quelle chastellerie les personnes sont ; lesquelles grosses amendes , devoirs , reliefs et ressors , nous lui avons baillié et baillions sanz pris avec ladicte assiete par telle condition que il ne nous pourra demander doresenavant aucune recompensation a cause des chasteaux et des terres garder , c'est assavoir des gaiges du seneschal , chastellain , receveur et autres officiers ordinaires , excepté de la forest de Benaon dont recompensation hest ja faite , si comme il appert par la despensse de ladicte assiete , de laquelle assiete les parties s'ensuient : Premierement , pour la terre que tient Pierres Pater Noster , XIII soulz tornois ; pour le fenestrage et le forestage , L soulz tornois ; pour Pierre Bertran , pour sa saulvegarde , II soulz tornois ; pour le cens au seigneur de Pauleon , XII deniers ; pour le cens Jehan Magnart , I denier tornois sur Rigost de Boc ; pour les essars que furent Guillaume de Villiers , II soulz tomois ; pour le cens au prieur d'Anés , X livres tornois ; pour le four et le pré de Benaon , XVIII livres tornois ; pour la prevosté de Benaon , IIC vint et une livres VI soulz VIII deniers tornois ; pour la forest de Benaon , mil XXXIII livres XVIII soulz II deniers III poitevines tornois ; pour les essars de la forest dessus dicte , VC LXI livres XVIII soulz V deniers maille tornois ; pour les chapons , IIII livres III soulz VIII deniers tornois ; pour les marest de Rioust et de Bertran , LIIII soulz II deniers tornois ; pour la prevosté de Frontenay l'Abatu , VIC LXXVI livres XVIII soulz IX deniers tornois ; de laquelle chet pour la despense VIXX XIII livres IIII soulz X deniers obole tornois , de laquelle despense les parties s'ensuient , c'est a savoir : pour les gaiges et six forestiers de la forest de Benaon , par an , IIIIXXXIIII livres V soulz tornois ; pour les essars qui ont esté laissiés , XXIIII livres XIIII soulz II deniers tornois , et pour despense comune , XIIII livres V soulz VIII deniers obole tornois ; et ainssi demeure que ladicte despense rebatue ladicte asiete vault IIM IIIIC IIIXX XVIII livres XIII soulz VIII deniers obole tornois .


Et le demourant , c'est a savoir VC livres VI soulz VII deniers obole tornois de terre ou de rente a deniers en la maniere dessus dicte , si fust encore a asigner et asseoir , nous voulons ledit demourant li estre assis et asigné ainssi comme dit est en et sur nostre grant fyé d'Aunis , c'est a savoir au plus long de La Rochele et au plus pres des lieux de Benaon et de Frontenay dessus diz que l'en pouroient bonnement .


Eussions mandé et comis a nos amés et feaulx clers et conseillers maestres Jehan Pastaut , prevost de l'iglise de Poitiers , et Guillaume de Folqueux , arcidiacre de Beguency , et Jehan le Catel , chanonne de Leon , que eulx ou deux d'iceulx se transportassent sur ledit grant fyé d'Aunis et la some demourant asseoir , c'est assavoir VC livres XX soulz VII deniers obole tornois de terre ou de rente a value en deniers en non pas en pris awcien , asseissent a nos dis cousin et cousine au plus long de La Rochele et au plus pres des lieus ja assis comme dessus est dit , et l'assiete que faite en auroient reportassent ou renvoiassent a nos amés et feaulx les gens de nos comtes a Paris pour estre par eulx veue et coneuee .


Si comme il appert , lesdis maestres Guillaume de Fauqueus et Jehan du Catel , par vertu de nostre mandament et comission a eulx sur ce envoiés , se sont transportés en leurs personnes sur ledit grant fyé d'Aunis et , selon la teneur de leur dicte comission , ont baillié et assis pour lesdictes VC livres XX soulz VII deniers obole tornois les choses qui s'ensuient ; c'est assavoir la cause d'Andili , pour VIIXX XII livres II soulz tornois ; la cause de Villedous , pour XLIX livres XVIII deniers tornois ; la vinee en argent de Villedouz , pour LVI soulz III deniers obole tomois ; le petit fié de l'Ardilliere , pour L livres tomois ; la aulte justice que nous avons es vignes qui donnent cause et vinee de Villedous et en celles dudit fieu de l'Ardilliere et les ventes et les amendes , pour XXV livres IX souls V deniers obole tornois ; les mengiers des viandes deues a Noël , pour XXXIII livres XVII deniers obole tornois ; la vinee de Dampiere , pour CXIX livres VI deniers tornois ; les cens receuz avec ladicte vinee de Dampierre , pour XLI souls tornois ; la haute justice sur sis maisons qui sont a la Janomiere , pour XII sous tornois ; les amendes des deffaillans de paier la cause d'Endeli et de Saint Oaing et la vinee de Danpierre et les cens d'eulx avec ladicte vinee , pour XV livres tornois ; item , la taille de l'Amoust deue a nous , pour VII livres IX souls IIII deniers tornois , lesquelx VII livres IX soulz IIII deniers tornois doivent par patelles les personnes qui s'ensuient , c'est a savoir Jehan de Sainporcen XXI souls tornois , Cristian de Val Luissent XXX soulz tornois , mestre Thomas Brun XLV soulz tornois , les hors feu Pierres Borreau XXXIIII soulz VI deniers tornois et sont les dessus diz Dersaint , Sandie , Richart , Firant VIII sous X deniers tornois .


Somme toutes desdictes parties dessus dictes VC une livres XVI soulz X deniers obole tornois , de laquelle cheoit X soulz tornois deuz au seigneur de Chantes pour un tapis sur la vinee Dampierre ; einssi demeure VC I livres X soulz X deniers tornois .


Laquelle asiete faite comme dit est par lesdis maestre Guillaume et Jehan et repourtee a nos dictes gens des comptes et icelle par eulx veue et examinee et corrigee et acceptee par les gens de nostre dit cousin et cousine , somme de toutes les assietes dessus dictes IIM livres II deniers obole tornois .


Ce fu fait a Conflant , l'an de grace M CCC XXXIX , ou mois de juing .


| Lettre come le roy balle hommes a la royne de Navarre A CAUSE DE LA ROCHE TESSON | Philippe , par la grace de Dieu , roy de France , a tous ceulz qui ces presentes lettres verront , salut .


De la partie de nostre tres chiere et tres amee niece la royne de Navarre nous a esté dit et a monstré en nous suppliant que , come la terre de la Roche Tesson , a nous venue a cause de forfaiture faite par le seigneur jadis de la Roche faisoit , car par defaut d'ome lui pourrait venir tres grant dommage , si comme elle dit , nous , inclinans a sa supplication , lui avons baillé et baillons , de certayne science et pour cause , en et pour hommes nos diz suer de Savoie et chevaliers , tout ainssi come estoit ledit sire de la Roche Teson , voulons et nous plest par le teneur de ces lettres que il lui facent obeissance , foy et hommage de ladicte terre de la Roche Tesson chascun pour sa part , si comme il appartient et comme le cas requiert , sauf toutevoies nostre droit en autres choses et l'autruy en toutes .


Donné au Mantel les Pont Sante Maixante , le VIIIe jour l'an de grace M CCC XLIIII .


| Le don et la vente de Negrepelice come elle soit vallable a monseigneur non contrastant la demande que onc lui FAISOIT ET LES LETTRES PERDUES | Philippe , par la grace de Dieu , roy de France .


Savoir faisons a tous presens et a venir que , come nostre cher sire et cousin le roy Loys , que Dieux absoille , eust donné a tous jours a nostre cher oncle le conte d'Evreux , dont Dieux ait l'ame , et a ses hoirs la terre de Negrepelice , laquelle terre ledit conte d'Evreux vendi a nostre cher seigneur et cousin le roy Philippe le Lonc qui confirma ladicte vente , et pour ce que nostre cher et feal cousin le roy de Navarre , a present hoir dudit conte d'Evreux , ne puet mostrer la lettre du don de ladicte terre de Negrepelice , nos gens lui demandent ladicte terre avec les levees et arrerages d'icelles et sur celle molestent , nous , adecertes infourmés souffisablement et a plain que ladicte terre fust donee audit conte d'Evreux et aus siens heritablement et a tous jours par nostre dit seigneur le roy Loys et que la volenté fust confirmee comme dit est , avons confermé et confermons de grace especial , de nostre plain povoir et aucttorité royal et de certaygne science , par ces presentes lettres , audit nostre cher et feal cousin le roy de Navarre , a ses hoirs et a tous ceulz qui de lui ont ou auront cause le don de ladicte terre et la vente que faite en fu par son dit pere nostre oncle .


Et voulons et declarons lesdis don et vente estre vaillables a tous jours non contrastant que nostre dit cousin le roy de Navarre ne puisse faire foy de la lettre de celui don , et imposons sur ce perpetuel scilence a nos dictes gens et a yceulx et a tous autres ; donnons en mandement que de ladicte terre de Negrepelice , des levees et arrerages d'icelle ne de choses qui s'en dependent ne facent ores ou au temps a venir question pour ceste cause comment que ce soit au roy de Navarre , nostre dit cousin , a ses hoirs ou ceulx qui de lui auront cause .


Donné en nos bentes de les La Bassee , l'an de grace M CCC et XL , le IIIIe jour du mois de septembre .


| CONFFIRMATION DE L'ACORT FAIT AVECQUES MADAME LA ROYNE JEHANE A CAUSE DU ROYAUME DE NAVARRE , PARMI VM LIVRES DE TERRE ASSISES EN COSTANTIN , DESQUELLES LE RETOUR APPARTIENT A MONSEIGNEUR DE NAVARRE SOUZ LA CONDITION CONTENUE OUDIT TRACTIÉ | Philippe , par la grace de Dieu , roy de France .


Savoir faisons a tous presens et a venir nous avoir veu trois peire de lettres , les unes sellees des seaulx de nostre tres chiere dame et cousine madame la royne Jehane , de nostre tres cher cousin , roy de Navarre et conte d'Evreux , et de nostre tres chiere et amee cousine royne de Navarre , sa compaigne ; les secondes des seaux de nostre dicte dame , cousin et cousine de Navarre et de nostre tres chiere cousine Blanche de France , fille de noble recordation nostre tres cher et seigneur et cousin , le roy Charles , que Dieux absoille ; et de nostre dicte dame , et les tierces sellees des seaulx de nos diz cousin et cousine , roy et royne de Navarre , contenans la fourme qui s'ensuit : «Nous , Jehane , par la grace de Dieu , royne de France et de Navarre , compaigne jadis et espouse de tres ahut et pussant prince nostre tres cher et tres redoubté seigneur , de clere memoire le roy Charles , que Dieux absoille , jadis roy desdis royaumes , et nous , Philippe , conte d'Evreux et Jehane , sa compaigne et espouse , jadis fille de noble recordation nostre tres cher et tres redobté seigneur et pere , le roy Loys dont Dieux ait l'ame , jadis roy desdis royaumes de France et de Navarre .


Savoir faisons a tous presens et a venir que , comme question fist meue entre nous , Jehane , royne dessus dicte , a cause de nos chieres filles Marie et Blanche de France et filles ainssi de nostre tres cher seigneur le roy Charles , aians le baill et garde d'icelles , d'une part , et nous , Philippe , ou nom de nostre dicte chiere compaigne , et nous , Jehane , ainssi de l'auctorité , volenté et asseurement de nostre dit seigneur et espoux , d'autre part , sur ce que chascune de nos parties dessus dictes maintenions et affermions le royaume de Navarre devoir a nous appartenir , c'est assavoir nos , royne ou nom que dessus , a cause de la succession et descendue du roy Charles nostre dit tres cher et seigneur et pere desdictes Marie et Blanche , et nous , Philippe , conte ou nom que dessus , et Jehane , contesse , a cause de nostre tres cher seigneur et pere le roy Loys dessus dit ; finablement , pour bien de paix et pour eschever toute matiere de descors qui de ce pourroient naistre et especialement entre nous qui tant sommes amis et prouchans de lignage , en la presence de tres ahut et tres puissant prince , nostre tres cher seigneur , monseigneur Philippe , par la grace de Dieu , roy de France , qui du bien de lui et pour l'amour qu'il ha tous jours eu a nous , de sa grace veult a ce estre présent en sa personne et de autres plusieurs nos grans amis , ordené est et a esté par ledit nostre seigneur le roy et acordé de nostre volenté et asseurement en la maniere qui s'ensuit .


C'est assavoir que ledit royaume de Navarre sera , appartendra et demourara doresenavant heritablement a nous contesse , fille dudit nostre seigneur le roy Loys , et a nos hoirs et a nous , conte dessus dit a cause d'elle , sauves reservations et convenances ci desouz escriptes .


Et parmi ce nous , conte et contesse dessus dis , sommes tenus a asseoir , bailler et delivrer a ma dicte dame la royne a cause desdictes madame Marie et madame Blanche , ses filles , ou a la seurvivant , VM livres tornois de rente a heritage pour elles et pour leurs hoirs , sauves aussi les reservations et convenances ci desoubz devisees .


Et pour ce que lesdictes Marie et Blanche sont meneur d'aage et ou bail ou garde de nous , royne dessus dicte , nous , qui voulons que ceste presente ordenance et acort soient perpetuelment vaillables et demourent en leur vertu , prometons loyaument en bone foy que , quant nos dictes filles seront aagees , nous procurerons a nostre loyal povoir que elles acorderont et jureront a tenir ceste presente ordenance et acort et que , pour cause dudit royaume de Navarre , riens que demanderont a ladicte contesse ne a sa lignee descendant de son corps .


Et voulons et acordons aussi nous , conte et contesse dessus dis , que lesdictes madame Marie et madame Blanche ou la seurvivant d'icelles ou leurs hoirs ou les hoir de la seurvivant , aient autel droit oudit royaume come elles avoient avant ceste ordenance et acort , ou cas ou nos , contesse dessus dicte , trespasserions sanz hoirs de ce siecle de nostre corps ou ou cas ou desdis nos hoirs defaudront sanz hoirs de leurs corps , sauf ausi et reservé a nous conte et contesse et a nos diz hoirs que nous puissiens vendre et donner , aliener , aumosner et admortir des rentes dudit royaume de Navarre comme vrais seigneurs , non contrastant la reservation dessus dicte .


Et nous , Philippe et contesse dessus dis , voulons aussi et acordons que lesdictes madame Marie et madame Blanche et chascune d'icelles ou la survivant et leurs diz hoirs , puissent vendre , donner , aliener , aumosner et admortir desdictes VM livres tournois de rente comme vrais seigneurs et dames , non contrastant la reservation dessus dicte tant aussi comme se oncques n'eust esté faite .


Et fu acordé en ce tractié faisant par ledit nostre seigneur le roy de France , le duc de Bourbon , le conte d'Elençon et les autres du lignage qui furent a ce present acort que , au cas ou aucun de nous vendrons en contraire de ces convenances en tout ou en partie , il seroient contre la partie qui au contraire yroit et seroient pour la partie qui lesdictes convenances tendroit .